ky en kk ky ru ru ky ky ru ru ru bg ru ru ru en hbs_cyr ru ky hu ky ru ky ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru
"Агым", 25.04.08 - 4-бет: Тїз байланыш..•
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
"Акча берип, өзүңөр врачтарды бузуп атасыңар"
Тагайбек Бердигулов, Шамалдысай: - Кайда барсаң врачтар акча алат. Ушул көрүнүш качан токтойт?
Назира Жолдубаева, Бишкек шаары: - Кошбойлуу аялдарга акысыз кызмат көрсөтүлөт деген менен баарыбир акча сурашат. Үч жума мурун эле эжем төрөдү, ага медсестра эки ирет акча сурады. Сураганын бердик.
- Эмне үчүн бересиз? Ушул туура эмес да. Мыйзамга ылайык, төрөткө бир тыйын төлөнбөйт. Тууган, жоро-жолдошторуңузга да ушул нерсени айта жүрүңүз. Министрликке ушул факт боюнча бардык маалымат менен келсеңиз, акчаңыз кайра кайтарылып берилет.
Гүлнара Мусаева, Чүй облустук үйбүлөлүк дарыгерлер тобунун врачы: - Медиктердин Казакстанга кетип атышына кандай карайсыз?
- Мунун себеби барып-барып маянанын аздыгына такалат. Бул маселе биз тараптан чечилбейт, жалпы мамлекеттик деңгээлдеги маселе. Быйыл миңге жакын жакшы адистер сыртка кетип калды. Аларды тилекке каршы кармап калалбайт экенбиз. Бирок, таптакыр эле эч аракет жасалбай калган жери жок. Президент эки ирет 30 пайызга көтөрдү.
- Бизге эки айлык 30 пайыздык үстөк төлөм төлөнгөн жок. Төлөп берүүнү доолаган врачтарды директор К.Асекова күндө чакырып, коркутканга чейин барып атат.
- Биз атайын сиздерге комиссия жөнөтөбүз, сөзсүз түрдө төлөтүп беребиз. Сиз айткан фактылар боюнча да текшерип, чара көрөбүз.
- Комиссия жибергенде жөнөкөй врачтардан баштап текшерсеңер. Анан дагы бир маселе, жаңы жабдуулар келип атат дейсиңер, мисалы, биз илгерки - 60-70-жылдагы жабдуулар менен эле иштеп атабыз.
- Ал мага белгилүү. Быйыл 3 млн. доллар ФАПтарды жабдууга жумшалат. Кудай буюрса, июль айында таратабыз. Үйбүлөлүк дарыгерлер тобуна да 3 млн. бөлүнүүдө, аймактык ооруканаларды жабдыйлы деп атабыз. Туура түшүнүп, аз маянага иштеп атканыңыздарга ыракмат.
Врачтар: Султан, Таалай, медсестралар: Гүлмира, Бегай, Ош облусу: - Ош облустук ооруканада Т.С.Абдумомунов үч жолку аттестациядан өтпөй калса да, ишин улантууга моралдык укугу барбы? Ал киши "министр менен чай ичишип, сүйлөшүп койдум, эми эч кимден коркпойм" деп жүрөт. ФОМС тарабынан миллион сомго чейин айып салынган ооруканага ушундай жетекчинин кереги барбы? Урматтуу министр, мурдагы министрлерге окшоп, оштук врачтардын эсинде коркок, чечкинсиз жетекчи катары калгыңыз келеби же бир чара көрөсүзбү?
- Ош облустук бириктирилген клиникалык ооруканасынын жетекчиси Т.С.Абдымомунов мурунку аттестациялардан өткөн, бирок, үчүнчү жолку аттестацияга ал денсоолугуна байланыштуу катышалбай калган. Бир нече жолу комиссия түзүлүп, анын иштери текшерилген соң, сиздер белгилеген кемчиликтер, мыйзам бузуулар такталган жок. Мен эч кимден коркпойм. Министр катары чечкиндүү иш алпарам.
Бурулча Айтыкулова, Бишкек шаары: - Урматтуу Марат мырза, сизди гезиттен көрүп, мурдагы ишмердигиңизге кызыктым. Кайсы жерлик болосуз? Дегеле бул министрликке кандайча келип калдыңыз?
- Мен мурда Бишкек шаардык кургак учукка каршы ооруканасынын жетекчиси, КММА фтизиатрия кафедрасынын мугалими, Кыргыз Республикасынын Президенттик администрациясынын социалдык бөлүмүнүн эксперти, Саламаттык сактоо министрлигине караштуу дары-дармек жана медициналык техникалык камсыздоо башкармасынын жетекчиси, Саламаттык сактоо министрлигинин "Манас" - реформалоо долбоорун ишке ашыруу башкы башкармасынын жетекчиси болуп эмгектенгенмин. Бишкек аймактык милдеттүү медициналык камсыздандыруу башкармасын жетектегем. Өзүм Бишкек шаарынан болом. Өлкө президентинин сунушу менен ушул кызматка келдим.
- Канча балаңыз бар, материалдык жактан жетиштүү адамсызбы, кандайдыр бизнесиңиз барбы?
- Үйбүлөм, үч балам бар. Бизнесим жок, материалдык жактан жетиштүүмүн.
Мусабек Калмурзаев, Атбашы району: - Министр мырза, ооруп калсак, баарыбыз шаарга жөнөйбүз. Анткени, айылдагы бейтапкананын абалын айтпасам да кабарыңыз бардыр. Качан биз өз жашаган жерибизден сапаттуу дарылана алабыз?
- Быйылкы жылдан тартып айыл медицинасына өзгөчө көңүл бурулуп, ФАПтар, үйбүлөлүк медицина топтору капиталдык ремонттон өткөрүлүп, жаңы сапаттуу медициналык аппарат жана жабдуулар менен камсыз болот. Өзүңөр жашаган айыл жеринен эле өз маалында жана сапаттуу медициналык жардам алууга шарт түзүлөт.
Аскер Сакыбаева, журналист, Бишкек шаары: - Он жыл мурун медицина тармагында "Манас" программасы иштей баштаган эле. Арадан ушунча жыл өткөндөн кийин, ошол программанын кандай пайда, кандай зыян апкелгенин конкреттүү айтып берсеңиз?
- Саламаттык сактоо системасын реформалоо үчүн түзүлгөн "Манас" программасы бүгүнкү күндө да "Манас-Таалими" программасы катары үзүрлүү иштеп жатат. Саламаттык сактоо системасын реформалоонун көп пайдалуу жактары бар, бирок кетирилген кемчиликтер да жок эмес, аны ачык айталам.
- Дарыгерлер дайыма айлыгынын аздыгын биринчи көйгөй катары айтышат. Реалдуу турмушта баарыбир акча алынып аткан соң, пенсионер жана социалдык жеңилдиги бар адамдарды гана төлөмдөн бошотуп, балким, министрлик медицина тармагын бүтүндөй акча төлөөгө өткөрүүнү көтөрүп чыкса не болор эле?
- Республикабызда жалпы кедейликтин деңгээли жогору болгондуктан, Кыргыз Республикасынын Конституциясында жазылган жарандардын социалдык укуктарын колдошубуз зарыл. Мекендештерибиздин көпчүлүгү бекер медициналык жардамга муктаж экенин унутпоого, аларга акысыз медициналык жардам берүүгө тийишпиз.
Карина Мырзаева: - Жалдагы томографияга кезек күтүү азапты жедирет. Кезекти жеңилдетүүгө аракет көрүүгө болбойбу?
- Улуттук госпиталга да томографиялык жабдуу коелу деп атабыз. Бирок, көпчүлүк врачтар гипердиагностика жеңил болсун деп баарын эле томографияга жөнөтүп атат. Кошумча дагы бир жабдууну жеке фирма менен сүйлөшүп, нейрохирургия бөлүмүндө да орноткону турабыз. Ошто коюлгандан бери ал жактан көп келбей калышты. Улуттук госпиталга коюлуп иштеп кетсе, кезек күтүү азая түшөт.
- Мамлекеттик "тезжардамдагылардын" келгенинен тарта бейтапка жасаган мамилесине чейин оройлуктарын көрүп, соо адам да ооруп калышы ыктымал экен. Алардын ишин эч ким тескебейби?
- Бишкекте 64 бригада чыга турган болсо, азыр 28-32си гана чыгып атат. Биринчиден, машине жетишпейт, экинчиден кадр жетишсиздиги. Дал ушул кызматты өнүктүрүү максатында быйыл германиялык жаңы долбоор ишке кирет. Ал боюнча Ошто, Бишкекте мобилдик байланыш аркылуу кечиктирилгис медициналык кызматты жакшыртуу аракеттери көрүлөт. Дарыгерлердин орой мамилеси боюнча конкреттүү кароо зарыл. Бирок, ушул боюнча да даттануулар көп болгондуктан, күздөгү коллегияда сөзсүз каралат.
Айгүл Абдытеминова, Бишкек шаары: - Көпчүлүк чиновник, депутаттар мамлекеттик эмес, жеке бейтапканаларга көрүнүшөт. Бул демек, мамлекеттик медициналык мекемелерде сапаттын аздыгынан улам болсо керек. Мисалы, сиз сыркоолоп калсаңыз, көбүнчө кайсы мекемеге кайрыласыз?
- Жеке менчик бейтапканаларда тейлөө кызматы жакшы жолго коюлганы чын. Бирок, медициналык жардам сапаты жагынан мамлекеттик медициналык ооруканаларда да кем эместигин белгилеп кетейин. Өзүм да, үйбүлөм да мамлекеттик ооруканаларга кайрылабыз.
- Өткөндө улуттук телеканалдан Көкжардагы Жылдыз аттуу табыптын касиетин макташты, операция жасаганын көрсөтүштү. А сиз илимден тыш медицинага кандай карайсыз? Өзүңүз кайрылган учурлар болду беле?
- Жок, мен андайларга ишене албайм. Медицина илимдин негизинде гана экендигине толук ишенем жана адаттан тыш медицинага кайрылбайм.
Бектемир Кадыр, Бишкек шаары: - Урматтуу министр мырза, ысмыңызды ушул гезиттен араң билдим. Сизге караганда теледен орунбасарыңыз М.Каратаевди көп көрөбүз. Өзүңүз жетектеген тармакты терең өздөштүрөлексизби же эл алдына чыга бергенди көп жактырбайсызбы?
- Саламаттык сактоо министринин төрт орунбасары бар, алардын арбиринин кызматтык карамагында болгон маселелерди өз алдынча чечалышат. Орунбасарым М.Каратаев да телеканалдан чыкса, эч көйгөй маселе жок. Мен жетектеген тармактын ар бир ишин жакшы билем, толугу менен өздөштүргөм. Эл менен жолугушууга жана ММК аркылуу маектешүүгө дайым даярмын.
Мира Кайыпбекова, студент, Бишкек шаары: - Атам диабетик болгондуктан, дайым инсулин менен. Эки жыл мурун болсо керек, Бишкекте ушул дары жетишсиз болуп, атам эмес, мен эмне кыларымды билбей калгам. Ал менин жакшылыгымды көрүп, дайым жанымда аман болсо дейм. Мындан кийин жетишсиз болуп калбайбы?
- Ооба, кант диабети менен ооругандар мындай жагдайга туш болгонун мен жакшы билем. Мындан ары "Инсулин" дарысы менен аталган топтогу сыркоолор үзгүлтүксүз камсыз болоруна сиздерди ишендирип кеталам.
Ренат Каримов, Бишкек шаары: - Бизде тармактык маркетинг менен дары-дармек көп сатылат. Азыр "Ипар", "Тяньши" деген бар бизде. Жаман-жакшысын билалбайм. Бирок, министрлик ушундай сатыкка эмне үчүн көз жумат? Балким, зыяны көптүр…
- Сиз айткан "сетевой маркетингде" ар кайсы аталыштагы тамакка кошулуучу биокошумча продукциялары сатылып келет. Алар дары эмес, дарылык касиети да жок. Ошентсе да, алардын баары дары-дармектерди текшерүүчү инспекциясы тарабынан текшерилип турат.
Кадырбек Исмаилов, Бишкек шаары: - Оштогу СПИД боюнча окуядан кийин ооруканага баргандан заарканасың. Ким кепилдик берет, эртең биз менен сиз ошондой окуяга кабылбайт деп. Бейкүнөө адамдар дарыгерлердин шалаакылыгынан азап тартышына эч ким жаза албайбы?
- Ошто СПИД оорусунун тарашы боюнча атайын комиссия түзүлүп иштеп жатат, күнөөлүү кишилер соттун чечими менен мыйзам чегинде жоопкерчиликке тартылат.
Назгүл Кыдыралиева, Бишкек шаары: - Беш жашка чейинки балдар бекер дарыланат деп айтылат. Бирок, өз районуңдан башка участокко барып кайрылсаң, акча алышат. Бул мыйзамдуубу?
- Кыргыз Республикасынын аймагында жайгашкан беш жашка чейинки балдардын бардыгы мамлекеттик медицина мекемелеринде жардамды бекер алууга акылуу. Эгерде сиздерден акы алган фактылар болсо, министрликке арыз менен кайрылыңыз. Күнөөсү тастыкталган кызматкерлерге мыйзам чегинде чара көрүлөт.
Уюштурган Айнагүл САПАРБЕК кызы